22 нче дәрес
Тема: Синонимнар
Дәреснең төре:  яңа белемнәр ачу.
Дәреснең максаты: синонимнар турында белемнәр формалаштыру, синонимнарны сөйләм телендә аера һәм куллана белергә өйрәтү; туган телгә, туган җиргә карата мәхәббәт хисләре тәрбияләүне дәвам итү.
Планлаштырылган нәтиҗәләр
Шәхескә кагылышлы нәтиҗәләр: яңа уку материалына һәм аны үзләштерү юлларына кызыксыну булдыру.
Регулятив УУГ: үз эшеңне планлаштыра белү; эшләнгән эшкә нәтиҗә ясап, үз эшеңне дөрес бәяләп эшләү күнекмәләре булдыру.                                                                                            Танып белү УУГ:синонимнар турында өйрәнүне дәвам итү, белемнәрне тирәнәйтү, күнегүләрне мөстәкыйль эшләү алымнарын үзләштерү,теманы аңлауны  күнегүләр ярдәмендә ныгыту.          
Коммуникатив УУГ: мөгаллим белән  хезмәттәшлекне оештыру һәм гамәлгә ашыру.
Предмет нәтиҗәләр:синонимнар турында төшенчә бирү, сөйләмдә (язма һәм телдән) дөрес куллана  белү өстендә эшләү.
Җиһазлау: презентация, «Синонимнар»  турында видео-сылтама , Шакурова М.М.Дидактик уеннар. Методик әсбап. һ.б.
Көтелгән нәтиҗә: 
Синонимнарны тану, язма һәм телдән сөйләмдә куллана белү.

Яңа теманы өйрәнегез. (слайд 1)
Сылтама нигезендә видеоны карап, синонимнар турында мәгълүмат алыгыз.
Синонимнар (Шаян дәрес):https://youtu.be/SVzy8TvZuTA
Синонимнар (грек. synonymos – бер исемле) - бер-берсенә якын мәгънәле, ягъни мәгънәдәш сүзләр. (слайд 2)
Бер үк яки якын мәгънә белдергән сүзләр төркеме синонимик рәт (чылбыр) барлыкка китерә: (слайд 3)
- азат, бәйсез, хөр, ирекле, мөстәкыйль;
- катлаулы, четерекле, буталчык, чуалчык; 
- үпкәләү, хәтер калу, кәеф кырылу, күңел калу, рәнҗү; 
- Ватан, ата йорт, Идел-йорт, туган йорт; 
- нәсел, буын, ыру, туган-тумача.
Бу рәтләрдәге беренче сүзләр бөтен рәттәге сүзләр өчен уртак төшенчә белдерә һәм төп сүз – доминанта сүз дип атала: азат, катлаулы, үпкәләү, ватан, нәсел. 
Синонимик ояга (рәткә) 2, 3, 4, 5, 10, 25, 30, 40 һәм күбрәк тә сүз керергә мөмкин. 
Халык үзенең зирәклеген бик нечкә чагыштыруларга нигезләнгән синонимнар белән күрсәтә. (слайд 4) Менә бу синонимик ояларга гына күз салыйк:
Уңган – булган, булдыклы, алтын куллы, ут чыгара, буран уйната, кулыннан килә, кулыннан гөл генә таммый, эшләмәгәне юк, кулы кулга йокмый, кылны кырыкка яра.
Күп – дөнья кадәр, кырым чирүе хәтле, артыгы белән, итәге-җиңе тулган, муеннан, баш тыккысыз, инә төшәр урын юк, шыгрым тулы.
Матур – гүзәл, чибәр, күркәм, күрекле, ямьле, нәфис, бер кашык су белән йотарлык, килмәгән җире юк, коеп куйган, күзнең явын алырлык, сөлек кебек, суырып йотарлык, урта бармак шикелле.
Сүзләрнең синонимнары белән танышыгыз: https://www.azatliq.org/z/21301
Синонимнар – чын мәгънәсендә телнең байлыгын билгели торган сүзләр. Кешенең сөйләм культурасын үстерүдә синонимнарның роле зур: туган телнең синонимнарын яхшы белгән кеше үз фикерләрен төгәлрәк һәм матуррак белдерә ала. Синонимнарны таный алмау сөйләмне ярлыландыра, сүз куллануда ялгышларга китерә. 
(слайд 5) Синонимик мөнәсәбәткә төзелешләре ягыннан аерылып тора торган сүзләр дә керә; сүзнең кыскартылган формасы аның тулы формасына абсолют синоним була: КДУ – Казан дәүләт университеты, ТИУ – Татар иҗтимагый үзәге, АКШ – Америка Кушма Штатлары, БМО – Берләшкән Милләтләр Оешмасы.
Синонимнарның контекстуал төрләре дә була. Мәсәлән, Г. Тукай Шүрәлене «урман сарыгы» дип исемли, М. Җәлилне без «Моабит дәфтәре»нең авторы дип атый алабыз.
(слайд 6) Синонимнар, парлашып, яңа сүзләр ясауда да катнашалар: кадер-хөрмәт, шау-шу, хәер-садака, ким-хур, буяну-ясану, ару-талу, әүвәл-баштан, әйләнү-тулгану, ярым-ярты, көч-хәл, рәхим-шәфкать, шик-шөбһә, абына-сөртенә, чит-ят, бата-чума, дус-иш, гореф-гадәт кебекләр.
Татар теле - синонимнарга бай тел. “Татар теленең синонимнар сүзлеге”(1999) 25 мең синонимик берәмлекне берләштергән 4 мең 500 оядан тора.

Күнегүләрне үтәргә.
1 нче бирем. Сүзләрнең синонимнарын языгыз. 
Үрнәк: кеше – адәм, суык – салкын, тиз – җәһәт...

2 нче бирем.Бирелгән сүзләрнең синонимнарын табыгыз, доминанта сүзне билгеләгез һәм синонимик рәт төзегез. 
Үрнәк: яшәү- гомер итү, гомер кичерү, тереклек итү, көн күрү, дөнья куу. Татарстанда яшәү; туган җирдә гомер итү; озын гомер кичерү; хайваннарча тереклек итү; авыр шартларда көн күрү; байлар кебек дөнья куу.
Күп,  батыр, уңган, тиз, көч.
[bookmark: _GoBack]Өй эше. (слайд 8)
- http://176.223.143.31/?filename=154-su-anasy.mp4
Габдулла Тукайның  «Су анасы» әкият-мультфильмын карагыз.  Синонимнарны язып алыгыз;
- дәрес материалы (синонимнар) буенча тестка әзерләнегез.

